CELEX: 32008L0033
Language: fi
Date: 2008-03-11 00:00:00
Title: Euroopan parlamentin ja neuvoston direktiivi 2008/33/EY, annettu 11 päivänä maaliskuuta 2008 , romuajoneuvoista annetun direktiivin 2000/53/EY muuttamisesta komissiolle siirretyn täytäntöönpanovallan osalta

20.3.2008   
            
            
               FI
            
            
               Euroopan unionin virallinen lehti
            
            
               L 81/62
            
         
      EUROOPAN PARLAMENTIN JA NEUVOSTON DIREKTIIVI 2008/33/EY,
   annettu 11 päivänä maaliskuuta 2008,
   romuajoneuvoista annetun direktiivin 2000/53/EY muuttamisesta komissiolle siirretyn täytäntöönpanovallan osalta
   EUROOPAN PARLAMENTTI JA EUROOPAN UNIONIN NEUVOSTO, jotka
   ottavat huomioon Euroopan yhteisön perustamissopimuksen ja erityisesti sen 175 artiklan 1 kohdan,
   ottavat huomioon komission ehdotuksen,
   ottavat huomioon Euroopan talous- ja sosiaalikomitean lausunnon (1),
   ovat kuulleet alueiden komiteaa,
   noudattavat perustamissopimuksen 251 artiklassa määrättyä menettelyä (2),
   sekä katsovat seuraavaa:
   
               (1)
            
            
               Euroopan parlamentin ja neuvoston direktiivissä 2000/53/EY (3) säädetään, että tietyistä toimenpiteistä on päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY (4) mukaisesti.
            
         
               (2)
            
            
               Päätöstä 1999/468/EY on muutettu päätöksellä 2006/512/EY, jolla otettiin käyttöön valvonnan käsittävä sääntelymenettely sellaisten laajakantoisten toimenpiteiden hyväksymiseksi, joiden tarkoituksena on muuttaa perustamissopimuksen 251 artiklassa tarkoitettua menettelyä noudattaen annetun perussäädöksen muita kuin keskeisiä osia, myös kumoamalla joitakin niistä tai täydentämällä säädöstä uusilla muilla kuin keskeisillä osilla.
            
         
               (3)
            
            
               Päätökseen 2006/512/EY liittyvän Euroopan parlamentin, neuvoston ja komission lausuman (5) mukaan valvonnan käsittävän sääntelymenettelyn soveltaminen jo voimassa oleviin perustamissopimuksen 251 artiklan mukaisessa menettelyssä annettuihin säädöksiin edellyttää, että niitä mukautetaan niihin sovellettavia menettelyjä noudattaen.
            
         
               (4)
            
            
               Komissiolle olisi siirrettävä toimivalta muuttaa liitteitä sekä vahvistaa eräitä teknisiä vaatimuksia ja valvontasääntöjä. Koska nämä toimenpiteet ovat laajakantoisia ja niiden tarkoituksena on muuttaa direktiivin 2000/53/EY muita kuin keskeisiä osia, myös täydentämällä sitä uusilla muilla kuin keskeisillä osilla, ne on hyväksyttävä päätöksen 1999/468/EY 5 a artiklassa säädettyä valvonnan käsittävää sääntelymenettelyä noudattaen.
            
         
               (5)
            
            
               Koska komissio on vahvistanut direktiivin 2000/53/EY 5 artiklan 5 kohdassa, 7 artiklan 2 kohdassa ja 8 artiklan 2 kohdassa tarkoitetut täytäntöönpanosäännöt päätöksillä 2002/151/EY (6), 2005/293/EY (7) ja 2003/138/EY (8), on tarkoituksenmukaista poistaa viittaukset 21 päivänä lokakuuta 2001, 21 päivänä lokakuuta 2002 ja 21 päivänä lokakuuta 2001 päättyneisiin määräaikoihin.
            
         
               (6)
            
            
               Direktiivi 2000/53/EY olisi sen vuoksi muutettava vastaavasti.
            
         
               (7)
            
            
               Koska direktiiviin 2000/53/EY tällä direktiivillä tehtävät muutokset ovat luonteeltaan teknisiä ja koskevat pelkästään komiteamenettelyä, jäsenvaltioiden ei tarvitse saattaa niitä osaksi kansallista lainsäädäntöään. Sen vuoksi ei ole tarpeen antaa tätä koskevia säännöksiä,
            
         OVAT ANTANEET TÄMÄN DIREKTIIVIN:
   1 artikla
   Muutokset
   Muutetaan direktiivi 2000/53/EY seuraavasti:
   
               1)
            
            
               Muutetaan 4 artiklan 2 kohdan b alakohta seuraavasti:
               
                           a)
                        
                        
                           korvataan johdantolause seuraavasti:
                           ”Liitettä II tarkistetaan säännöllisesti teknisen ja tieteellisen kehityksen vaatimusten mukaisesti, jotta voidaan”;
                        
                     
                           b)
                        
                        
                           lisätään alakohta seuraavasti:
                           ”Edellä i–iv alakohdassa tarkoitetut toimenpiteet, joiden tarkoituksena on muuttaa tämän direktiivin muita kuin keskeisiä osia, hyväksytään 11 artiklan 3 kohdassa tarkoitettua valvonnan käsittävää sääntelymenettelyä noudattaen.”
                        
                     
         
               2)
            
            
               Korvataan 5 artiklan 5 kohta seuraavasti:
               ”5.   Jäsenvaltioiden on toteutettava tarvittavat toimenpiteet sen varmistamiseksi, että toimivaltaiset viranomaiset tunnustavat vastavuoroisesti ja hyväksyvät muissa jäsenvaltioissa 3 kohdan mukaisesti annetut romutustodistukset.
               Tätä varten laaditaan romutustodistuksen vähimmäisvaatimukset. Tämä toimenpide, jonka tarkoituksena on muuttaa tämän direktiivin muita kuin keskeisiä osia täydentämällä sitä, hyväksytään 11 artiklan 3 kohdassa tarkoitettua valvonnan käsittävää sääntelymenettelyä noudattaen.”
            
         
               3)
            
            
               Lisätään 6 artiklaan kohta seuraavasti:
               ”6.   Liitettä I tarkistetaan teknisen ja tieteellisen kehityksen vaatimusten mukaisesti. Tämä toimenpide, jonka tarkoituksena on muuttaa tämän direktiivin muita kuin keskeisiä osia, hyväksytään 11 artiklan 3 kohdassa tarkoitettua valvonnan käsittävää sääntelymenettelyä noudattaen.”
            
         
               4)
            
            
               Korvataan 7 artiklan 2 kohdan kolmas alakohta seuraavasti:
               ”Yksityiskohtaiset säännöt vahvistetaan sen valvomiseksi, että jäsenvaltiot noudattavat ensimmäisessä alakohdassa tarkoitettuja tavoitteita. Näitä sääntöjä ehdottaessaan komissio ottaa huomioon kaikki asiaan liittyvät tekijät, muun muassa tietojen saatavuuden sekä romuajoneuvojen vientiä ja tuontia koskevan kysymyksen. Nämä yksityiskohtaiset säännöt, joiden tarkoituksena on muuttaa tämän direktiivin muita kuin keskeisiä osia täydentämällä sitä, hyväksytään 11 artiklan 3 kohdassa tarkoitettua valvonnan käsittävää sääntelymenettelyä noudattaen.”
            
         
               5)
            
            
               Korvataan 8 artiklan 2 kohta seuraavasti:
               ”2.   Edellä 1 kohdassa tarkoitetut standardit laaditaan. Komissio ottaa näitä standardeja ehdottaessaan huomioon tällä alalla asianmukaisilla kansainvälisillä foorumeilla tehtävän työn sekä osallistuu tarvittaessa tähän työskentelyyn. Tämä toimenpide, jonka tarkoituksena on muuttaa tämän direktiivin muita kuin keskeisiä osia täydentämällä sitä, hyväksytään 11 artiklan 3 kohdassa tarkoitettua valvonnan käsittävää sääntelymenettelyä noudattaen.”
            
         
               6)
            
            
               Lisätään 9 artiklan 1 kohtaan alakohta seuraavasti:
               ”Tietokantajärjestelmään liittyvät taulukot hyväksytään 11 artiklan 2 kohdassa tarkoitettua sääntelymenettelyä noudattaen.”
            
         
               7)
            
            
               Korvataan 11 artikla seuraavasti:
               ”11 artikla
               Komiteamenettely
               1.   Komissiota avustaa direktiivin 75/442/ETY 18 artiklalla perustettu komitea.
               2.   Jos tähän kohtaan viitataan, sovelletaan päätöksen 1999/468/EY 5 ja 7 artiklaa ottaen huomioon mainitun päätöksen 8 artiklan säännökset.
               Päätöksen 1999/468/EY 5 artiklan 6 kohdassa säädetyksi määräajaksi vahvistetaan kolme kuukautta.
               3.   Jos tähän kohtaan viitataan, sovelletaan päätöksen 1999/468/EY 5 a artiklan 1–4 kohtaa sekä 7 artiklaa ottaen huomioon mainitun päätöksen 8 artiklan säännökset.”
            
         2 artikla
   Voimaantulo
   Tämä direktiivi tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
   3 artikla
   Osoitus
   Tämä direktiivi on osoitettu kaikille jäsenvaltioille.
   
      Tehty Strasbourgissa 11 päivänä maaliskuuta 2008.
      
         
            Euroopan parlamentin puolesta
         
         
            Puhemies
         
         H.-G. PÖTTERING
         
      
      
         
            Neuvoston puolesta
         
         
            Puheenjohtaja
         
         J. LENARČIČ
         
      
   
   
      (1)  EUVL C 161, 13.7.2007, s. 45.
   
      (2)  Euroopan parlamentin lausunto, annettu 11. heinäkuuta 2007 (ei vielä julkaistu virallisessa lehdessä), ja neuvoston päätös, tehty 3. maaliskuuta 2008.
   
      (3)  EYVL L 269, 21.10.2000, s. 34. Direktiivi sellaisena kuin se on viimeksi muutettuna neuvoston päätöksellä 2005/673/EY (EUVL L 254, 30.9.2005, s. 69).
   
      (4)  EYVL L 184, 17.7.1999, s. 23. Päätös sellaisena kuin se on muutettuna päätöksellä 2006/512/EY (EUVL L 200, 22.7.2006, s. 11).
   
      (5)  EUVL C 255, 21.10.2006, s. 1.
   
      (6)  Komission päätös 2002/151/EY, tehty 19 päivänä helmikuuta 2002, direktiivin 2000/53/EY 5 artiklan 3 kohdan mukaisesti annettua romutustodistusta koskevista vähimmäisvaatimuksista (EYVL L 50, 21.2.2002, s. 94).
   
      (7)  Komission päätös 2005/293/EY, tehty 1 päivänä huhtikuuta 2005, direktiivissä 2000/53/EY asetettujen uudelleenkäytön/hyödyntämisen ja uudelleenkäytön/kierrätyksen tavoitteiden seurantaa koskevista yksityiskohtaisista säännöistä (EUVL L 94, 13.4.2005, s. 30).
   
      (8)  Komission päätös 2003/138/EY, tehty 27 päivänä helmikuuta 2003, ajoneuvojen osien ja materiaalien koodausstandardien vahvistamisesta direktiivin 2000/53/EY nojalla (EUVL L 53, 28.2.2003, s. 58).